รายการเดินหน้าประเทศไทย : เปิดเข้าชมนิทรรศการพระเมรุมาศถึงวันที่ 31 ธันวาคม 2560
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในรายการเดินหน้าประเทศไทย ถึงการขยายเวลาเข้าชมพระเมรุมาศออกไปจนถึงวันที่ 31 ธันวาคม 2560 นี้ว่า พลเอก ประยุทธ์ จันทร์โอชา นายกรัฐมนตรี ย้ำว่าสิ่งสำคัญของการขยายเวลา นอกจากจะดูเรื่องความพร้อมแล้วการจัดแสดงนิทรรศการที่ยังคงอยู่ ก็ยังต้องมีความสมบูรณ์ที่สำคัญกลุ่มที่เข้าชม ที่มีประชาชน คนชรา นักท่องเที่ยว เด็กและเยาวชน ผู้พิการ ทุกกลุ่มก็จะอำนวยความสะดวกแตกต่างกันไป โดยย้ำให้อำนวยความสะดวก และรักษาความปลอดภัยอย่างเต็มที่ ทั้งนี้ นอกจากนิทรรศการพระราชประวัติพระราชกรณียกิจ การสร้างพระราชรถราชยานที่จัดอยู่เดิมแล้ว ในช่วงเย็นถึงค่ำวันเสาร์-อาทิตย์ จะมีการแสดงโขนหน้าพระที่นั่งทรงธรรม จะเพิ่มรอบการแสดงในวันศุกร์อีก 1 วัน ตามที่ประชาชนเรียกร้อง

 
         สำหรับจุดคัดกรอง ยังคงมีถนนราชดำเนิน เป็นจุดที่ประชาชนเดินทางเข้ามามากที่สุด ซึ่งจะมีบริการรถเข็นสำหรับคนพิการด้วย ส่วนการแต่งกายปัจจุบันไม่มีปัญหา จึงไม่จำเป็นต้องมีเจ้าหน้าที่มาคอยตักเตือน เพราะส่วนใหญ่จะแต่งกายสุภาพเรียบร้อยอยู่แล้ว


      รัฐมนตรีว่าการกระทรวงวัฒนธรรม อธิบายว่า ศาลาลูกขุนทั้ง 6 หลัง จะจัดแสดงความเป็นมาของพระเมรุมาศ คติความเชื่อเรื่ององค์สมมุติเทพ การสร้างสรรค์พระเมรุมาศในยุคต่างๆ ตั้งแต่สมัยต้นกรุงรัตนโกสินทร์ รวมทั้งความเป็นมาการก่อสร้างพระเมรุมาศในรัชกาลที่ 9 ด้วย ซึ่งนิทรรศการทั้งหมดผู้พิการทางสายตาก็สามารถเข้าชมได้ ส่วนพระที่นั่งทรงธรรม จะเป็นนิทรรศการเรื่องพระราชประวัติ พระราชกรณียกิจ และการทรงงานทั้งในประเทศและต่างประเทศ รวมทั้งการเสด็จสู่สวรรคาลัย
ศักดิ์สิทธิ์ ประดับศิลป์ / สวท.